Sosiaal ontwerpte armoedeDeur Bernard Pieters Argieffoto. Suid-Afrikaanse werkloosheidskoers: 15- tot 24-jariges: 63,9% 25- tot 36-jariges: 40,3% Nasionaal: 32,6% ANC se onwetenskaplike benadering Basiese onderrig in ŉ kind en jongmens se moedertaal is die universele sleutel tot sukses. Dit is ŉ standpunt wat ons by die Kaapse Forum steun, maar dit is nie ŉ ideologiese standpunt wat ons probeer verkondig nie. Dit is ŉ bewese feit wat internasionaal deur die Verenigde Nasies (VN) onderskryf word, ŉ standpunt wat weer steun op dekades se studies van reg oor die wêreld. Om hierdie feit te ignoreer, is so teenproduktief soos om gravitasie te ontken. Die ANC se politieke retoriek wat die Wysigingswetsontwerp op Basiese Onderwys (die Bela-wetsontwerp) definieer is dus ŉ doodgebore beleid. Dit skree politiek, maar bied geen prakties uitvoerbare verligting, hoop of oplossings vir die gewone mens nie. Die agteruitgang van die skoolstelsel in Suid-Afrika is ŉ kwessie wat jaarliks vererger en gaan gepaard met gedwonge verengelsing. Dit is weens die prakties onuitvoerbare voorstelle daarin wat onderwysers se administratiewe werkslading nog verder gaan vergroot en onderrigtyd, die kontak met die kinders, verder verminder. In 2019 het die Teaching and Learning International Survey (Talis) bevind dat Suid-Afrikaanse onderwysers gemiddeld slegs 66% van hulle tyd aan onderrig spandeer. As dit nog verder verminder, ter wille van administratiewe pligte, kan dit tog net tot nadeel van die leerders wees. Mag word gesteel by die gewone mens en vir die staat gegee Waar skole en hul skoolbeheerliggame (SBL) tans oor die finale besluitnemingsmagte oor die taal- en toelatingsbeleid van hulle skool beskik, sien ons nou dat hierdie vorm van direkte demokrasie beperk gaan word indien die Bela-konsepwet aanvaar word. Die vraag is waarom? Vertrou die ANC nie die land se burgers om oor hul eie kinders en gemeenskappe te besluit nie? Waar het die ANC se sentraliseringsbeleid al gewerk? Deur die besluitnemer weg te neem van die mense wat beïnvloed word, val aanspreeklikheid weg, wat strategies sin maak vir ŉ staat wat vinniger sink as Eskom. Tans het die mense die mag om hul leiers en verteenwoordigers te kies op gemeenskapsvlak en om hulle verantwoordbaar te hou vir hul besluite. Besluite wat deur die gemeenskap self beheer word, die mense wat hulle eie omgewing met sy unieke uitdagings en geleenthede vir onderwys die beste verstaan. ŉ Gemeenskap sal geen aanspreeklikheid kan toepas op die provinsiale hoof van onderwys indien die persoon ŉ besluit oor hulle skool se onderrigtaal neem wat nie die gemeenskap se behoeftes dien nie. Al uitweg sal regsaksie wees, wat ŉ onbekostigbare opsie vir die weerlose skole in die land is. Maar net soos ŉ Saterdagoggend TV-advertensie… wag daar’s meer Uit die ongeveer 24 000 skole in Suid-Afrika, waarvan slegs 1 250 Afrikaans is en al groep is wat deur die taalbeleidsbesluit geaffekteer sal word, is die vraag hoekom 34 nuwe artikels nodig is om 5,2% van skole van hul huidige grondwetlike regte te ontneem? Hoekom is die magtige ANC nou so bang vir 1 250 skole? Kry hierdie skole dalk iets reg deur demokrasie en wetenskaplike feite as basis van hul model te gebruik? Kan hierdie model dalk voorgehou word aan die massas as voorbeeld van gemeenskapskrag teenoor die mislukking van die staat soos met die bou van Sol-Tech ŉ paar jaar terug? Wat gaan/ wil die ANC dus onder meer bereik deur die implementering van die Bela-wetsontwerp? Suksesverhale laat die staat sleg lyk en dit moet ten alle koste voorkom word. Na menige nederlae deur die staat, en veral die vernederende bloedneus vir Panyaza Lesufi se verengelsing-pogings met die hofuitsprake ten gunste van Hoërskool Overvaal se Afrikaanse taalbeleid, is die wetsontwerp se doel om die beheer van die gemeenskap te beperk baie duidelik en om ideologiese speletjies met die skolestelsel te bemagtig. Lesufi het reeds op 22 Junie gespog dat hierdie wet hom in staat sal stel om Afrikaanse skole finaal toe te maak. Die politieke agenda en uiteinde is dus reeds duidelik en reeds sigbaar vir die publiek. Die vraag is of die publiek hierdie vernietiging van die skoolstelsels sal toelaat? Die Wes-Kaap, enigste provinsie waar die ANC nie regeer nie, is die provinsie met die meeste Afrikaanssprekendes en sal dus die hardste getref word deur die wetsontwerp. Voorstel Herbesin oor die wetsontwerp se uitkomste, kyk na voorbeelde wat oor tyd die wêreld gelei het tot sukses. Sukses in diverse kulture, tale en volke. Volg hierdie voorbeelde waar moedertaal en direkte demokrasie toegelaat is. Waar mense op grondvlak toegerus was om hul eie probleme op te los. Laat vaar hierdie drakoniese politieke dokument en fokus op die verbetering van die stelsel ten bate van elke Suid-Afrikaner, en nie net die politieke elite nie.